ครม. พร้อมผลักดันให้กลับมาเป็นสายการบินแห่งชาติของไทยอีกครั้ง เพื่อสนับสนุนการดำเนินภารกิจสำคัญต่างที่เป็นผลประโยชน์ของประเทศ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี รับทราบความคืบหน้าการดำเนินงานของคณะกรรมการติดตามการดำเนินการแก้ไขปัญหา การดำเนินงานตามแผนปฏิรูปธุรกิจ ของบริษัท การบินไทย จำกัด (มหาชน)ในด้านต่างๆในการปรับลดทุนดำเนินงานและเพิ่มรายได้ ส่งผลให้บริษัทการบินไทยฯ สามารถลดต้นทุนดำเนินงานและเพิ่มรายได้ 64,400 ล้านบาทต่อปี ซึ่งการดำเนินงานตามแผนฟื้นฟูกิจการดีกว่าเป้าหมายที่กำหนด 58,000 ล้านบาทต่อปี ไม่ว่าจะเป็นการการปรับโครงสร้างกลุ่มธุรกิจการบิน การบริหารโครงสร้างกลุ่มธุรกิจการบิน การดำเนินการปรับโครงสร้างทุน และการปรับปรุงประสิทธิภาพฝูงบิน นอกจากนั้นคณะกรรมการฟื้นฟู ยังเห็นด้วยในหลักการที่จะสนับสนุนคงสถานะสายการบินแห่งชาติ ซึ่งปัจจุบันกระทรวงการคลังมีสัดส่วนการถือหุ้นบริษัทการบินไทยฯร้อยละ 47.86 เมื่อรวมสัดส่วนการผู้ถือหุ้นสัญชาติไทยร้อยละ 83.93 ถือเป็นสัดส่วนการถือหุ้นที่มีความเหมาะสมสำหรับการกำหนดให้เป็นสายการบินแห่งชาติ เพื่อสนับสนุนการดำเนินภารกิจสำคัญต่างที่เป็นผลประโยชน์ของประเทศชาติ ในการช่วยเหลือคนไทยทั้งในสถานการณ์ปกติและภาวะวิกฤต สนับสนุนรัฐบาลในการช่วยเหลือด้านมนุษยธรรมในต่างประเทศ อีกทั้งยังเพิ่มโอกาสให้บริษัทการบินไทยฯ สามารถกลับเข้าร่วมในคณะกรรมการต่าง ๆ ที่เกี่ยวข้องด้วย โดยตั้งเป้าให้สามารถกลับเข้าไปซื้อ-ขายในตลาดหลักทรัพย์ได้อีกครั้งในไตรมาส 4 ปี 2567สำหรับปี 2565 ที่ผ่านมา บริษัทการบินไทยฯ มีผลประกอบการดีขึ้นจากปีก่อนหน้านี้โดยมีรายได้รวมเพิ่มขึ้นร้อยละ 341 รวม 97,514 ล้านบาท เป็นผลจากรายได้การขนส่งผู้โดยสาร สินค้าและไปรษณีย์ โดยกำไรจากการดำเนินการ 11,207 ล้านบาท เมื่อพิจารณาจากงบการเงินรวมยังคงมีผลประกอบการขาดทุนสุทธิ 252 ล้านบาท เนื่องจากผลประกอบการของบริษัท ไทยสมายล์แอร์เวย์ฯ ขาดทุน 4,248 ล้านบาท แต่ดีกว่าประมาณการ ตามแผนฟื้นฟูกิจการไว้ ส่วนผลประกอบการ ไตรมาสแรกปี 2566 มีรายได้จากการขนส่งผู้โดยสารจำนวน 32,106 ล้านบาท เป็นการเติบโตขึ้นต่อเนื่องอย่างมีนัยสำคัญภายหลังสถานการณ์การแพร่ระบาดโควิด-19 คลี่คลายลง รวมถึงนโยบายการเปิดประเทศของไทยและต่างประเทศ